## Les Arts explora la influència napolitana en el Barroc espanyol amb Mediterrània Consort i la soprano Aurora Peña

*** David Antich dirigix este projecte musical d’arrels valencianes, que combina el rigor artístic amb la passió interpretativa mediterrània
* La seua proposta intercala compositors napolitans amb espanyols com José de Nebra, Francisco Hernández Yllana i Joan Cabanilles**

El Palau de les Arts Reina Sofia proposa un viatge per la influència de l’Escola Napolitana en la música espanyola del s. XVIII de la mà de la formació especialitzada Mediterrània Consort i la soprano Aurora Peña este divendres, 28 de març, a les 19:30 hores, en el Teatre Martín i Soler.

El cicle ‘Les Arts és Barroc i Música Antiga’ manté la seua aposta pel teixit musical valencià amb el debut d’este nou projecte musical que dirigix el concertista valencià i professor de flauta de bec, David Antich, que actuarà acompanyat de la també valenciana Aurora Peña, una de les veus de referència en el repertori barroc i clàssic.

Amb el suggeridor títol de ‘La mirada de Parthenope’, en referència al primer nom de la ciutat de Nàpols, Mediterrània Consort s’endinsa en el fructífer intercanvi musical gràcies al període en què la metròpoli italiana va ser part del Regne d’Espanya.

El programa intercala obres d’Ignacio de Jerusalem, Giovanni Zamboni, Francesco Mancini, Domenico Sarro i Riccardo Broschi, amb espanyols com José de Nebra, Antoni Martín i Coll i la presència de valencians com Joan Baptista Cabanilles i Francisco Hernández Yllana.

Fundada per David Antich en 2015, Mediterrània Consort està formada per músics d’alt prestigi en la divulgació, docència i interpretació de música antiga i barroca a Espanya. Els seus treballs, en els quals es combina el rigor artístic amb la passió interpretativa mediterrània, han valgut a l’agrupació nombrosos premis de revistes especialitzades, així com l’aplaudiment de públic i crítica.

Les entrades poden adquirir-se en els diferents canals de venda de Les Arts: taquilles, la línia de venda 96 197 59 00 i la seua [pàgina web](https://www.lesarts.com/mediterrania-consort/?_gl=1*79urrp*_up*MQ..&gclid=Cj0KCQjwy46_BhDOARIsAIvmcwM_OKUNDpHZ6cbvMJMX4tg0naIU5OcuphJXbNqJ-cwq_4o6XmR7XekaAicpEALw_wcB).

Fecha: 26/03/2025